Ламиаԥҳа амедицинатә коллеџь арҵагатә цхыраагӡақәа рзы: астудентцәа уамашәа еигәырӷьеит
15:00 21.10.2021 (ирҿыцуп: 15:13 21.10.2021)
Аҟәатәи амедицинатә коллеџь ааигәа иаиуз арҵагатә цхыраагӡақәа ахьынӡахымԥадатәиу, апандемиа аамҭазы аҵаратә процесс шышьақәгылоу, аковид чмазара аԥырҟәҟәаразы астудентцәа рлагала атәы арадио Sputnik аефир аҟны еиҭалҳәеит аколлеџь аиҳабы лхаҭыԥуаҩ Светлана Ламиаԥҳа.
Аҟәатәи амедицинатә коллеџьи, Гагратәи амедицинатә ҵараиурҭеи Еиду амилаҭқәа реиҿкаара ахәыҷтәы фонд ацхыраара рзыҟанаҵеит. Аҵараиурҭақәа ирыҭан азанааҭ анапхьы аагарзы астудентҵәа рзы ихәарҭоу ахархәагақәа, алабҿабатә рбагақәа.
"Аԥсны агәабзиарахьчара аминистрреи жәларбжьаратәи аиҿкаареи русеицура иабзоруаны Аҟәатәи амедицинатә коллеџь зда ԥсыхәа амам ҳәа ацхыраара аҭара азыӡбан. Ари ҳазыԥшуижьҭеи акрааҵуан...Алекциақәа раан атеориа иаԥхьоит , аха абри лабҿабатәи амаҭәарқәа анатомиа, аԥҟара, атерапиа иадҳәалоу иҳагуп. Аплакатқәак анкьатәиқәа ыҟоуп, аха ихахьеит,иԥыжәжәахьеит. Ауаҩы иҩнуҵҟатәи ицәеижь хәҭақәа, адәахьтәи астудентцәа лабҿаба иахәаԥшны ирбар, рдырра иаҳа иҵаулахоит. Абри ҳаган даара. Иҳарҭеит амулиажқәа агәырлаҵараан, ауаҩы ацхыраара лас иҭараан, ихәра аҿаҳәаразы иҟауҵаша зладурбо. Астудентцәа иҩнагаланы идҳарбеит, уамашәа еигәырӷьеит", - лҳәеит Ламиаԥҳа.
Иаҳа инарҭбааны аицәажәара шәаҳар шәылшоит аудиофаил аҟны.